**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SKUODO RAJONO SAVIVALDYBĖS TARYBOS 2024 M. VASARIO 29 D. SPRENDIMO NR. T9-22 „DĖL SKUODO RAJONO SAVIVALDYBĖS ŽEMĖS ŪKIO IR KAIMO PLĖTROS INICIATYVŲ SKATINIMO PROGRAMOS LĖŠŲ ADMINISTRAVIMO TVARKOS APRAŠO PATVIRTINIMO“ PAKEITIMO**

2025 m. sausio 15 d. Nr. T10- 8

Skuodas

**1. Parengto sprendimo projekto tikslas ir uždaviniai.**

Tikslas – pakeisti Skuodo rajono savivaldybės žemės ūkio ir kaimo plėtros iniciatyvų skatinimo programos lėšų administravimo tvarkos aprašą (toliau – Tvarkos aprašą).

**2. Siūlomos teisinio reguliavimo nuostatos.**

Skuodo rajono savivaldybės žemės ūkio ir kaimo plėtros iniciatyvų skatinimo programos lėšų administravimo tvarkos aprašo, patvirtinto Skuodo rajono savivaldybės tarybos 2024 m. vasario 29 d. sprendimu Nr. T9-22, 47 punkte įtvirtinta nuostata, kad Tvarkos aprašą tvirtina, keičia, papildo ar panaikina Skuodo rajono savivaldybės taryba.

**3. Laukiami rezultatai.**

Vadovaujantis šiuo metu galiojančiu Tvarkos aprašo 11.1 papunkčiu, žemės sklypų, esančių Skuodo rajono savivaldybės teritorijoje, žemės savininkams ir žemės naudotojams kompensuojamos 80 proc. melioracijos drenažo iki 12,5 cm skersmens rinktuvų ir (ar) drenažo sistemų avarinių gedimų šalinimo darbų išlaidos. Atsižvelgiant į planuojamo Tvarkos aprašo pakeitimą, atsirastų galimybė žemės sklypų savininkams ar naudotojams susiremontuoti 12,5 cm skersmens ir didesnius melioracijos drenažo rinktuvus bei gauti ne daugiau kaip 20 proc. kompensaciją iš visos 80 proc. galimos skirti maksimalios kompensacijos 12,5 cm skersmens ir didesnių melioracijos drenažo rinktuvų, t. y. valstybei nuosavybės teise priklausantiems melioracijos drenažo rinktuvų gedimų šalinimui.

Atsižvelgiant į pakeistą 11.1 papunktyje nurodytą Tvarkos aprašo kompensavimo priemonės pavadinimą atitinkamai keičiami kai kurie Tvarkos aprašo punktai ir Tvarkos aprašo 1 priedas, kuriame įterpiama nauja eilutė dėl asmens tapatybę patvirtinančio dokumento numerio įrašymo, kuris reikalingas biudžeto lėšų naudojimo sutarčiai sudaryti.

Taip pat atsižvelgiant į Skuodo rajono savivaldybės žemės ūkio ir kaimo plėtros iniciatyvų skatinimo programos priemonėms įgyvendinti skiriamų planuojamų lėšų dydį Tvarkos apraše patikslinta (12.2 papunktis) Skuodo rajono savivaldybės žemės ūkio ir kaimo plėtros iniciatyvų skatinimo programos finansavimo priemonės finansuojama išlaidų proc. dalis.

Papildyti Tvarkos aprašo 33, 34 ir 36 punktai dėl Skuodo rajono savivaldybės žemės ūkio ir kaimo plėtros iniciatyvų skatinimo programai pateiktų prašymų vertinimo komisijos sudarymo, jos veiklos darbo aiškumo ir veiklumo.

Taip pat papildyti Tvarkos aprašo 43 ir 44 punktai dėl atsakomybės suteikimo Savivaldybės administracijos Žemės ūkio skyriui ir Skuodo rajono savivaldybės žemės ūkio ir kaimo plėtros iniciatyvų skatinimo programos komisijos pirmininkui.

**4. Lėšų poreikis sprendimui įgyvendinti ir jų šaltiniai.**

Planuojamos savivaldybės biudžeto lėšos Skuodo rajono savivaldybės žemės ūkio ir kaimo plėtros iniciatyvų skatinimo programos priemonėms įgyvendinti 2025–2027 m. – po 100 000 eurų.

**5. Sprendimo projekto autorius ir (ar) autorių grupė.**

Rengėja ir pranešėja – Skuodo rajono savivaldybės administracijos Žemės ūkio skyriaus vedėja Alina Anužienė.